FI Euroopan unionin virallinen lehti L 333/30

KOMISSION TÄYTÄNTÖÖNPANOASETUS (EU) 2016/2147,

annettu 7 päivänä joulukuuta 2016,

vuonna 2016 korjatuista rypäleistä tuotetun viinin väkevöimistä koskevien rajojen nostamisen sallimisesta eräillä Saksan viininviljelyalueilla ja kaikilla Unkarin viininviljelyalueilla

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 91 artiklan,

sekä katsoo seuraavaa:

(1) Asetuksen (EU) N:o 1308/2013 liitteessä VIII olevan I osan A kohdan 3 kohdan mukaan poikkeuksellisen epäsuotuisien ilmasto-olojen vuosina jäsenvaltiot voivat pyytää, että luonnollisen alkoholipitoisuuden lisäämistä (väkevöintiä) koskevia rajoja nostetaan enintään 0,5 tilavuusprosentilla.

(2) Saksa ja Unkari ovat pyytäneet vuonna 2016 korjatuista rypäleistä tuotetun viinin väkevöimistä koskevien rajojen nostamista, koska ilmasto-olot ovat olleet viljelykaudella erityisen epäsuotuisia. Unkari on esittänyt tällaisen pyynnön kaikkien viininviljelyalueidensa osalta. Saksa on pyytänyt ainoastaan punaviinin valmistukseen tarkoitetuista rypälelajikkeista Baden Ahrin, Mittelrheinin, Moselin, Nahen, Pfalzin, Rheinhessenin ja Württembergin alueilla tuotetun viinin väkevöintiä.

(3) Vuoden 2016 poikkeuksellisen epäsuotuisista ilmasto-oloista johtuen tietyillä viininviljelyalueilla tai niiden osissa ei ole mahdollista tuottaa kaikista tai eräistä rypälelajikkeista asetuksen (EU) N:o 1308/2013 liitteessä VIII olevan I osan A kohdan 2 kohdassa säädettyjen luonnollisen alkoholipitoisuuden lisäämistä koskevien rajojen perusteella kokonaisalkoholipitoisuudeltaan sellaista viiniä, jolle tavallisesti olisi kysyntää markkinoilla.

(4) Sen vuoksi olisi aiheellista sallia vuonna 2016 korjatuista kaikkien tai eräiden lajikkeiden viinirypäleistä tuotetun viinin väkevöimistä koskevien rajojen nostaminen Saksan ja Unkarin viininviljelyalueilla.

(5) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Poiketen siitä, mitä asetuksen (EU) N:o 1308/2013 liitteessä VIII olevan I osan A kohdan 3 kohdassa säädetään, tämän asetuksen liitteessä luetelluilla viininviljelyalueilla tai niiden osissa vuonna 2016 korjattujen kaikkien tai kyseisessä liitteessä täsmennettyjen rypälelajikkeiden tuoreiden rypäleiden, rypäleen puristemehun, käymistilassa olevan rypäleen puristemehun, käymistilassa olevan uuden viinin ja vuonna 2016 korjatuista rypäleistä tuotetun viinin luonnollisen alkoholipitoisuuden lisääminen ei saa ylittää seuraavia rajoja:

a) 3,5 tilavuusprosenttia asetuksen (EU) N:o 1308/2013 liitteen VII lisäyksessä I tarkoitetulla A-viininviljelyvyöhykkeellä;

b) 2,5 tilavuusprosenttia asetuksen (EU) N:o 1308/2013 liitteen VII lisäyksessä I tarkoitetulla B-viininviljelyvyöhykkeellä;

c) 2,0 tilavuusprosenttia asetuksen (EU) N:o 1308/2013 liitteen VII lisäyksessä I tarkoitetulla C-viininviljelyvyöhykkeellä.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä joulukuuta 2016 Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 671.